作者：刘子寰
词牌/韵律：沁园春

paragraphs: 长寿真人，玉佩琼裾，霞衣月裳。
趁桃迎初度，千年方熟，蒲经端午，三日留春。
兰杜绥旌，芙蓉搴盖，飞下清源云水乡。
摛烟雾，引天机组织，官样文章。
丁年璧水横翔。
馀剩馥残膏沾四方。
仰平生声望，九霄星斗，方来事业，万里风樯。
经世规模，出尘丰骨，须合盛之白玉堂。
轩腾去，看雍容槐棘，福艾耆庞。